
ประกาศองค์การบริหารส่วนตำบลปากพนังฝั่งตะวันตก
เรื่อง   มาตรการและแนวทางการประหยัดพลังงานในหน่วยงาน
………………………………………………..


ตามมติคณะรัฐมนตรีเมื่อวันที่ ๒๐ มีนาคม ๒๕๕๕ ซึ่งมีมติให้หน่วยงานภาครัฐลดการใช้พลังงานลง ๑๐ % คณะทำงานลดการใช้พลังงานตามมาตรการประหยัดพลังงาน องค์การบริหารส่วนตำบลปากพนัง     ฝั่งตะวันตก จึงวางมาตรการประหยัดพลังงาน เพื่อให้พนักงาน เจ้าหน้าที่ ถือปฏิบัติ ประกอบด้วย มาตรการดังต่อไปนี้
๑. ระบบแสงสว่าง   ( ใช้ไฟฟ้าประมาณร้อยละ ๒๕ ของการใช้พลังงานไฟฟ้าทั้งหมดของอาคาร)


วิธีปฏิบัติเพื่อลดการใช้พลังงาน



- ปิดไฟในเวลาพักเที่ยงหรือเมื่อเลิกใช้งานและในเวลากลางคืนควรเปิดเฉพาะดวงที่มีความ  จำเป็นจริงๆ  และอย่าเปิดไฟทิ้งไว้เมื่อไม่มีคนอยู่


- ถอดหลอดไฟในบริเวณที่มีความสว่างมากเกินความจำเป็น หรือพิจารณาใช้ธรรมชาติจากภายนอกเพื่อลดการใช้หลอดไฟ โดยการเปิดม่าน/มู่ลี่บริเวณต่างๆ


- เลือกวัสดุอุปกรณ์ที่มีคุณภาพหรือประสิทธิภาพสูง  เช่น  ใช้หลอดตะเกียบแทนหลอดใช้
บัลลาสต์อิเล็กทรอนิกส์ หรือบัลลาสต์ขดลวดแกนเหล็กแบบธรรมดา และใช้โคมไฟประสิทธิภาพสูง ห้ามใช้หลอดไฟที่ไม่ได้มาตรฐาน(มอก.)


- แยกสวิตซ์ควบคุมอุปกรณ์แสงสว่าง เพื่อให้สามารถควบคุมการใช้งานอุปกรณ์แสงสว่าง
ได้อย่างเหมาะสมและสอดคล้องกับความจำเป็นแทนการใช้หนึ่งสวิตซ์ควบคุมหลอดแสงสว่างจำนวนมาก


-  ปิดอุปกรณ์เครื่องใช้ไฟฟ้าหลังเลิกการใช้งานและถอดปลั๊กออกด้วย
วิธีการบำรุงรักษา



- บำรุงรักษาอุปกรณ์ไฟฟ้าแสงสว่างอย่างสม่ำเสมอ และต่อเนื่องโดยทำความสะอาดฝาครอบโคม หลอดไฟ และแผ่นสะท้อนแสง เพื่อให้อุปกรณ์แสงสว่างมีความสะอาดและให้ได้แสงสว่างอย่างมีประสิทธิภาพ โดยตรวจสอบการทำงานและความสว่างทั้งนี้ควรทำความสะอาดอย่างสม่ำเสมอทุก  ๓ – ๖ เดือน

๒. เครื่องปรับอากาศ (ให้ใช้ไฟฟ้าประมาณร้อยละ ๖๐ ของการใช้พลังงานทั้งหมดในอาคาร)

- กรณีใช้เครื่องปรับอากาศระบบทำความเย็น (chilled water system) ควรปิดเครื่องทำน้ำเย็น ก่อนเวลาเลิกงาน ๑๕ – ๓๐ นาที เนื่องจากน้ำเย็นในระบบยังมีความเย็นเพียงพอ


- ปิดเครื่องส่งลมเย็น (AHU)ในเวลาพักกลางวันหรือบริเวณที่ไม่มีการใช้งาน กรณีที่เครื่องใช้ปรับอากาศระบบทำน้ำเย็น
-๒-


- กรณีที่ใช้เครื่องปรับอากาศขนาดเล็ก ควรปิดเบรกเกอร์ หรือปรับอุณหภูมิให้สูงสุด   (อุณหภูมิสูงสุดที่ ๓๕ – ๓๖ องศาเซลเซียส)เพื่อไม่ให้คอมเพรสเซอร์ทำงาน



- เปิดพัดลมระบายอากาศเท่าที่จำเป็น


- การตั้งอุณหภูมิเครื่องปรับอากาศ ตั้งอุณหภูมิที่ ๒๕ – ๒๖ องศาเซลเซียส ในบริเวณที่ทำงานทั่วไปและพื้นที่ส่วนกลาง
การบำรุงรักษาเครื่องปรับอากาศ
เครื่องปรับอากาศขนาดเล็ก (split type)

· ทำความสะอาดแผ่นกรองอากาศและคอยล์ความเย็นอย่างน้อยเดือนละ ๑ ครั้ง
· ทำความสะอาดแผงระบายความร้อนทุก ๖ เดือน
เครื่องปรับอากาศขนาดใหญ่ (Chilled Water System หรือ  Package Unit)

- กรณีระบบ Package Unit  ทำความสะอาดแผงครีบ (Fin) และแผงท่อในชุดทำความเย็นทุก
๖ เดือน เพื่อให้เครื่องทำความเย็นได้อย่างมีประสิทธิภาพ
- กรณีระบบ  Chilled  Water System  ควรปรับตัว Themostat  ของเครื่องทำน้ำเย็นให้อุณหภูมิสูงขึ้นจะทำให้ความดันด้าน  Evaporator  สูงขึ้น  เป็นผลให้ประสิทธิภาพของระบบทำน้ำเย็น มีประสิทธิภาพสูงขึ้น
- สำหรับเครื่องปรับอากาศระบบระบายความร้อนด้วยอากาศ ควรบำรุงรักษาและทำความสะอาดแผ่นครีบ (Fin) และแผงท่อในชุดระบายความร้อนและพัดลมระบายความร้อน สำหรับเครื่องปรับอากาศระบบระบายความร้อนด้วยน้ำ ควรทำความสะอาดหอผึ่งน้ำ (Cooling tower) เพื่อลดอุณหภูมิน้ำหล่อเย็นและ
ทำให้ความดันด้านคอนเดนเซอร์ให้ต่ำลง
- การทำความสะอาดดังกล่าวข้างต้นอย่างสม่ำเสมอทุก ๆ  ๖ เดือน จะทำให้ระบบปรับอากาศ
มีประสิทธิภาพสูงขึ้น 
- ทำความสะอาดเครื่องส่งลมเย็น (AHU) ขจัดฝุ่นละอองที่จับกับแผงกรองอากาศและที่ติดอยู่ตามซี่ใบพัดทุก ๖ เดือน จะทำให้พัดลมส่งลมได้เต็มสมรรถนะตลอดเวลา
          - ตรวจสอบและปรับปรุงฉนวนท่อน้ำเย็นและท่อน้ำให้อยู่ในสภาพที่สมบูรณ์
การลดภาระการทำงานของเครื่องปรับอากาศ
- ป้องกันความร้อนเข้าสู่อาคาร โดยปิดม่าน / มู่ลี่ ติดกันสาด เลื่อนตู้ผ้ามาติดผนังในด้านที่ไม่ต้องการแสงสว่าง
                   - ย้ายสิ่งของหรือเอกสารที่ไม่จำเป็นออกจากห้องปรับอากาศ
- เปิด – ปิดประตูเข้า – ออกช่องห้องที่มีการปรับอากาศเท่าที่จำเป็น และระมัดระวังไม่ให้ประตูห้องปรับอากาศเปิดค้างไว้
- หลีกเลี่ยงการติดตั้งและใช้เครื่องใช้ไฟฟ้าที่เป็นแหล่งกำเนิดความร้อนในห้องที่มีการปรับอากาศ เช่น ตู้เย็น ตู้แช่น้ำแข็ง กาต้มน้ำ ไมโครเวฟ เครื่องถ่ายเอกสารเป็นต้น
-๓-

๓. อุปกรณ์สำนักงาน


๓.๑  เครื่องคอมพิวเตอร์

- ปิดจอภาพในเวลาพักเที่ยง หรือขณะที่ไม่ใช้งานเกินกว่า  ๑๕  นาที
- ตั้งโปรแกรมคอมพิวเตอร์ ปิดหน้าจออัตโนมัติ เมื่อไม่มีการใช้งานเกิน  ๑๕  นาที 
 (Stanby mode) 


         - ปิดเครื่องคอมพิวเตอร์หลังเลิกการใช้งาน และถอดปลั๊กออกด้วย


๓.๒  เครื่องถ่ายเอกสาร  (เป็นอุปกรณ์สำนักงานที่ใช้พลังงานสูงที่สุด)


- กดปุ่มพัก (Standby mode) เครื่องถ่ายเอกสารเมื่อใช้งานเสร็จ และหากเครื่องถ่ายเอกสารมี ระบบปิดเครื่องอัตโนมัติ (Auto power off) ควรตั้งเวลาหน่วง ๓๐ นาที ก่อนเข้าสู่ระบบประหยัดพลังงาน ทั้งนี้เครื่องถ่ายเอกสาร จะต้องใช้เวลาในการอุ่นเครื่อง ๑-๒ นาที ก่อนเข้าสู่สภาวะทำงานปกติอีกครั้ง ซึ่งหากมีการตั้งหน่วงเวลาสั้นไป เมื่อมีการใช้เครื่องอีกครั้ง จะต้องเสียเวลาอุ่นเครื่องบ่อย


- ถ่ายเอกสารเฉพาะที่จำเป็นเท่านั้น


- ไม่วางเครื่องถ่ายเอกสารไว้ในห้องที่มีเครื่องปรับอากาศ



- ปิดเครื่องถ่ายเอกสาร หลังเลิกการใช้งานและถอดปลั๊กออกด้วย

๔. ด้านน้ำมันเชื้อเพลิง


  วิธีการปฏิบัติเพื่อลดการใช้น้ำมันเชื้อเพลิง


- กำชับพนักงานขับรถยนต์ให้ขับรถยนต์ในอัตราความเร็วยานพาหนะที่พระราชบัญญัติจราจรทางบก พ.ศ. ๒๕๒๒ กำหนด ความเร็วที่สม่ำเสมอ จะช่วยประหยัดน้ำมันได้


- จัดเส้นทางเดินรถ โดยออกหนังสือเวียนเรื่องการใช้รถไปตามกองต่าง ๆ ในหน่วยงานเพื่อจัดเส้นทางการเดินรถได้อย่างมีประสิทธิภาพ เช่นทางเดียวกันไปด้วยกัน (Car Pool) ด้วยการจัดเจ้าหน้าที่ที่ต้องไปเส้นทางเดียวกันใช้รถคันเดียวกัน หากใช้รถร่วมกันจาก ๕ คัน เหลือ ๑ คัน จะประหยัดน้ำมันได้ถึงร้อยละ ๘๐


- กำหนดการส่งเอกสารโดยรถยนต์ในแต่ละวัน โดยการรวบรวมเอกสารไว้จัดส่งพร้อมกัน เช่นกำหนด วันละ  ๒  ครั้ง ช่วงเช้าและ ช่วงบ่าย

         - การใช้อุปกรณ์สื่อสารแทนการเดินทาง เช่น การส่งหนังสือระหว่างหน่วยงานหากเร่งด่วน ก็ใช้วิธีการส่งทางโทรสาร หากเป็นเอกสารสำคัญก็ใช้วิธีการรวบรวมเอกสารแล้วส่งพร้อมกัน ส่วนหนังสือเวียนที่ไม่สำคัญก็ส่งทาง e-mail หรือส่งทางไปรษณีย์
- ไม่ควรติดเครื่องขณะจอดรอคอย และดับเครื่องยนต์ทุกครั้งเมื่อจอดรถเป็นเวลานานเพราะการติดเครื่องยนต์  ๕  นาที จะสิ้นเปลืองน้ำมัน  ๑๐๐  ซีซี หากเปิดเครื่องปรับอากาศด้วยจะสิ้นเปลืองน้ำมันเชื้อเพลิงเพิ่มอีกร้อยละ  ๑๐  
-  ให้พนักงานขับรถศึกษาเส้นทางก่อนการเดินทางทุกครั้ง เพื่อเลือกทางที่ใกล้ที่สุดหรือใช้เวลาน้อยที่สุด การขับรถหลงทางเพียง ๑๐ นาที จะทำให้สิ้นเปลืองน้ำมัน  ๕๐๐  ซีซี 
-๔-

-   ไม่เร่งเครื่องยนต์ก่อนออกรถ การเร่งเครื่องให้มีความเร็วรอบสูง ทำให้สิ้นเปลือง น้ำมันเชื้อเพลิงเพิ่มขึ้นโดยไม่จำเป็น
                   -   ออกรถโดยวิ่งไปอย่างช้า ๆ แทนการอุ่นเครื่องยนต์โดยการจอดรถติดเครื่องอยู่กับที่
                   -   ใช้เกียร์ให้สัมผัสกับความเร็วรอบของเครื่องยนต์ และไม่เลี้ยงคลัตซ์ในขณะขับ เพราะจะทำให้สิ้นเปลืองน้ำมัน

         -   ปิดเครื่องปรับอากาศก่อนถึงที่หมาย ๒–๓ นาที

         -   ไม่ควรบรรทุกน้ำหนักมากเกินไป หากมีสิ่งของที่ไม่จำเป็นควรนำออก
                 -   เลือกใช้รถยนต์ที่ประหยัดน้ำมัน หรือเลือกใช้รถยนต์ให้เหมาะสมกับสภาพการเดินทาง เช่นการเดินทางในเขตเมือง ควรเลือกใช้รถยนต์ที่มีเครื่องยนต์ขนาดเล็ก
                   -  ใช้น้ำมันที่มีค่าออกเทนเหมาะกับเครื่องยนต์ เลือกใช้น้ำมันเชื้อเพลิงชีวภาพก่อนเป็น อันดับแรก Gasohol, Biodiesel 
การบำรุงรักษาเครื่องยนต์


- ตรวจเช็ครถยนต์ตามระยะเวลาที่กำหนด จะช่วยประหยัดน้ำมันร้อยละ ๕-๑๐ 


- ปรับแต่งเครื่องยนต์เพื่อประหยัดพลังงาน ทุกๆ  ๖  เดือน
- เติมลมยางให้เหมาะสมตรวจเช็คและเติมลมยางให้เหมาะสมกับขนาดของรถยนต์ตามเกณฑ์ของผู้ผลิต ถ้าลมยางอ่อนเกินไปจะทำให้สิ้นเปลืองน้ำมันเชื้อเพลิงมาก
- ทำความสะอาดไส้กรองอากาศทุก  ๒,๕๐๐  กิโลเมตรหรือทุก ๑ เดือน และเปลี่ยนใหม่ทุก  ๒๐,๐๐๐  กิโลเมตร  


๕. มาตรการประหยัดน้ำ


 -  ปิดน้ำทุกครั้งหลังจากการใช้งานเสร็จแล้ว
 -  หากพบอุปกรณ์ใช้น้ำชำรุดให้รีบแจ้งส่วนโยธาองค์การบริหารส่วนตำบลหรือ นักการ
ภารโรงทันทีเพื่อซ่อมแซม เพื่อลดการสูญเสียของน้ำ


 -  ติดตามปริมาณการใช้น้ำอย่างต่อเนื่อง เพื่อตรวจหาการรั่วไหล


จึงประกาศมาเพื่อทราบโดยทั่วกัน



     ประกาศ ณ วันที่ ๑๑ มีนาคม พ.ศ. ๒๕๕๖
                                                          ประเสริฐ  แดงเรือง
 (นายประเสริฐ    แดงเรือง)
นายกองค์การบริหารส่วนตำบลปากพนังฝั่งตะวันตก
ประธานคณะทำงานมาตรการประยัดพลังงาน
